次韵李舍人
作者：鄧肅
朝代：宋

paragraphs: 道山文章伯，杖履作幽棲。
筆硯爲戲事，業落翻墨螭。
平生百萬言，定相初不離。
更憐世間士，塵網深相闈。
笑踵雙林轍，誓破萬夫疑。
八面列神王，劍戟森携持。
怒目幹龍宮，機緘絕謀惟。
佛語浩無際，天地如可彌。
笑談一轉畢，璿璣時未移。
見者皆了了，鈍根化神機。
不然分三藏，誰能俱不遺。
白頭鉆故紙，底是出頭時。
此恩今欲報，四顧將誰依。
在佛本無說，於公亦何爲。
珍重謫仙人，登山力未疲。
天涯渺萬里，著處即爲歸。
隨緣作贊嘆，妙語何奇奇。
置之天壤間，千古無敢非。
我生多肉障，煩公示寶篦。
請作一言蔽，牟尼即仲尼。